สายล่อฟ้า (รายการโทรทัศน์)

สายล่อฟ้า เป็นรายการโทรทัศน์ประเภทความเห็นทางการเมืองในประเทศไทย ที่ออกอากาศทางสถานีโทรทัศน์บลูสกายแชนแนล ทุกวันจันทร์–วันศุกร์ เวลา 19:00–20:00 น. เริ่มออกอากาศครั้งแรกในวันที่ 8 มกราคม พ.ศ. 2555ฟ้าทะลายโจร, รายการ: บลูสกายแชนแนล 15 เมษายน พ.ศ. 2556 โดยมีผู้ดำเนินรายการ 3 คน คือ ศิริโชค โสภา, เทพไท เสนพงศ์ และชวนนท์ อินทรโกมาลย์สุต โดยแบ่งหน้าที่ คือ ศิริโชค เป็นผู้นำเสนอข้อมูล, เทพไทจะเป็นผู้รับช่วงหรือผู้ตบ และชวนนท์เป็นผู้สรุป

ซึ่งรายการดังกล่าวได้ทำให้สถานีบลูสกายแชนแนล เป็นที่รู้จักของสังคม และได้มีผู้ดำเนินรายการรับเชิญมาออกร่วมกับชวนนท์ แทนที่ศิริโชคและเทพไทที่ขาดหายไป ได้แก่ อาคม เอ่งฉ้วน, รังสิมา รอดรัศมี, บุญยอด สุขถิ่นไทย, แทนคุณ จิตต์อิสระ, ธีมะ กาญจนไพริน, สาธิต ปิตุเตชะ, อรรถวิชช์ สุวรรณภักดี, ศุภชัย ศรีหล้า, สกลธี ภัททิยกุล, มัลลิกา บุญมีตระกูล และสรรเสริญ สมะลาภา

เนื้อหาจะมาจากประเด็นที่น่าสนใจทางการเมืองในช่วงเวลานั้น ๆ โดยมีจุดเด่นที่ประมวลภาพเหตุการณ์ต่างๆเข้ากับเพลงเพื่อสะท้อนแนวความคิด ในลักษณะมิวสิกวิดีโอ โดยเริ่มต้นครั้งแรกจากเพลง เมาเหล้า เมารัก ของชาตรี ศรีชล รวมถึงการร่วมสนุกกับผู้ชมโดยสามารถส่งข้อความสั้นมาทายเพลงประกอบหรือศิลปินลุ้นรางวัลเป็นเสื้อยืดที่มีโลโก้และตัวหนังสือของรายการ โดยมีจำนวนเอสเอ็มเอสหรือข้อความสั้นที่ส่งจากโทรศัพท์มือถือของผู้ชมมายังรายการมากถึงนับพันข้อความในแต่ละครั้ง (สูงสุด 7,000 ข้อความ)

รายการสายล่อฟ้า ได้ยุติการออกอากาศไปพร้อมกับการยุติการแพร่ภาพออกอากาศชั่วคราวของสถานีโทรทัศน์บลูสกายแชนแนล วันที่ 20 พฤษภาคม พ.ศ. 2557 ตามคำสั่ง กอ.รส.ฉบับที่ 6/2557 เนื่องจากได้ประกาศกฎอัยการศึกเมื่อวันที่ 20 พฤษภาคม พ.ศ. 2557 เวลา 03.00 น. และวันที่ 22 พฤษภาคม พ.ศ. 2557 ซึ่งตรงกับวันรัฐประหาร ทางคณะรักษาความสงบแห่งชาติ (คสช.) ขอให้ระงับการถ่ายทอดของสถานีโทรทัศน์ดาวเทียม เคเบิล โทรทัศน์ดิจิตอล และ วิทยุชุมชน ตามประกาศ คสช.ฉบับที่ 15/2557

และเมื่อได้รับอนุญาตให้เผยแพร่อีกครั้งในวันที่ 27 สิงหาคม พ.ศ. 2557 ในชื่อสถานีใหม่ว่า "ฟ้าวันใหม่" รายการสายล่อฟ้าก็ต้องยุติลงไป โดยผู้ดำเนินรายการทั้ง 3 ก็ได้แยกย้ายไปทำรายการที่มีเนื้อหาอื่นกับสถานีเดิม โดยชวนนท์ เปลี่ยนไปเป็นพิธีกรรายการ "OB's ROAD" ซึ่งเป็นรายการเกี่ยวกับอาหาร, เทพไท จัดรายการร่วมกับถนอม อ่อนเกตุพล ในรายการ "วิเคราะห์คอลัมนิสต์" เป็นรายการวิเคราะห์วิจารณ์ข้อเขียนของคอลัมนิสต์ในหนังสือพิมพ์ 

สายล่อฟ้า กลับมาออกอากาศอีกครั้งในวันที่ 11 กรกฎาคม พ.ศ. 2559 ในวันและเวลาเดิม และผู้ดำเนินรายการคนเดิม หลังจากฟ้าวันใหม่ได้มีการปรับเปลี่ยนผังรายการ

จากนั้นสายล่อฟ้าได้ยุติการออกอากาศไปเพื่อความเหมาะสม หลังการสวรรคตของพระบาทสมเด็จพระปรมินทรมหาภูมิพลอดุลยเดช ในปีเดียวกัน 

ต่อมาในวันที่ 6 สิงหาคม พ.ศ. 2561 สถานีโทรทัศน์ฟ้าวันใหม่ได้มีการปรับเปลี่ยนผังรายการอีกครั้ง ได้มีรายการใหม่ที่คล้ายกับสายล่อฟ้าออกอากาศ คือ "จุดเดือด" โดยเป็นรายการสนทนาทางการเมืองไทย มีผู้ดำเนินรายการ 3 คน โดย 2 คน เป็นผู้ดำเนินรายการเดิมของสายล่อฟ้า คือ ศิริโชค โสภา และเทพไท เสนพงศ์ และเสริมด้วยผู้ดำเนินรายการใหม่ คือ ธนา ชีรวินิจ ออกอากาศในเวลา 18:30–19:30 น. ทุกวันจันทร์–วันศุกร์ และมีรังสิมา รอดรัศมี, รัชฎาภรณ์ แก้วสนิท, ชวนนท์ อินทรโกมาลย์สุต, สาธิต ปิตุเตชะ, สมบูรณ์ อุทัยเวียนกุล และยุพราช บัวอินทร์ มาเป็นผู้ดำเนินรายการแทนผู้ที่หยุดไปในบางวัน 

จุดเดือด ออกอากาศเป็นครั้งสุดท้ายในวันที่ 7 ธันวาคม ปีเดียวกัน เนื่องจากความเหมาะสมที่สถานการณ์เข้าสู่การเลือกตั้งในปี พ.ศ. 2562 ที่กำลังจะมีขึ้น พร้อมกับการปรับเปลี่ยนผังรายการอีกครั้งของสถานี

 อ้างอิง 

หมวดหมู่:รายการโทรทัศน์ไทย
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2555
หมวดหมู่:รายการโทรทัศน์ไทยที่เริ่มออกอากาศตั้งแต่ พ.ศ. 2559